ΓΡΑΠΤΗ ΕΡΩΤΗΣΗ P-2740/97 υποβολή: Nel van Dijk (V) προς την Επιτροπή (30 Iουλίου 1997)

Θέμα: Η εφαρμογή του Δημοκρατικού Προγράμματος TACIS και PHARE σε κίνδυνο

Σύμφωνα με την εφαρμογή των προγραμμάτων που απαιτούν δαπάνες άνω των 300.000 Ecu, η Ευρωπαϊκή Επιτροπή θα πρέπει να πραγματοποιεί δημόσιο διαγωνισμό ανά τριετία. Εντούτοις, έχουν ήδη περάσει τριάμισυ χρόνια από τότε που ανατέθηκε στο Ευρωπαϊκό Ίδρυμα για τα Ανθρώπινα Δικαιώματα η εφαρμογή του Δημοκρατικού Προγράμματος PHARE και TACIS. Πέρυσι, πριν τη λήξη της τριετούς χρονικής περιόδου, προκηρύχθηκε δημόσιος διαγωνισμός, αλλά δεν ανατέθηκε το συμβόλαιο σε κανέναν από τους υποψηφίους. Κατά τη διάρκεια του τελευταίου εξαμήνου, υπεγράφησαν δύο βραχυπρόθεσμα συμβόλαια με το Ευρωπαϊκό Ίδρυμα για τα Ανθρώπινα Δικαιώματα τα οποία λήγουν στις 31 Ιουλίου 1997. Κατά πάσα πιθανότητα, τα συμβόλαια αυτά δεν θα ανανεωθούν.

1. Θα μπορούσε η Επιτροπή να αναφέρει ποιό ήταν το αποτέλεσμα από το δημόσιο διαγωνισμό που προκηρύχθηκε πέρυσι;

2. Θα μπορούσε να αναφέρει γιατί δεν ανανεώνονται τα βραχυπρόθεσμα συμβόλαια με το Ευρωπαϊκό Ίδρυμα για τα Ανθρώπινα Δικαιώματα;

3. Θα μπορούσε η Επιτροπή να αναφέρει εάν κάποιο άλλο όργανο θα αναλάβει το ρόλο που παίζει σήμερα το Ευρωπαϊκό Ίδρυμα για τα Ανθρώπινα Δικαιώματα;

4. Εάν όχι, συμφωνεί η Επιτροπή μαζί μου ότι είναι απαράδεκτο αυτά τα εσωτερικά διοικητικά προβλήματα να έχουν σοβαρές επιπτώσεις στις δραστηριότητες πολλών Μη Κυβερνητικών Οργανώσεων οι οποίες, παρά τα δικαιώματά τους που απορρέουν από τη σύμβαση να χρηματοδοτούν στο πλαίσιο των προγραμμάτων PHARE και TACIS, μπορεί να βρεθούν χωρίς κεφάλαια από τις 31 Ιουλίου δεδομένου ότι δεν υπάρχει αρχή που θα μεσολαβεί για την υπογραφή των συμβολαίων τους;

5. Πώς θεωρεί η Επιτροπή ότι οι ΜΚΟ θα πρέπει να λύσουν αυτά τα προβλήματα;

6. Θα μπορούσε να αναφέρει η Επιτροπή πόσο θα διαρκέσει αυτή η κατάσταση;

7. Συμφωνεί η Επιτροπή ότι το πρόβλημα σχετικά με τα προγράμματα PHARE και TACIS επιβεβαιώνει την κοινή άποψη ότι η Ευρωπαϊκή Επιτροπή είναι ένα ιδιαίτερα γραφειοκρατικό όργανο;

Απάντηση του κ. Van den Broek εξ ονόματος της Επιτροπής (16 Σεπτεμβρίου 1997)

Τα προγράμματα εκδημοκρατισμού του Phare και του Tacis εφαρμόζονται από την Επιτροπή που ζήτησε εξωτερική στήριξη. Αυτή η ενίσχυση δόθηκε από το Ευρωπαϊκό Ίδρυμα Δικαιωμάτων του Ανθρώπου (EHRF). Aυτή η ρύθμιση θα ισχύει μέχρι τον Μάϊο 1998. Έτσι εξασφαλίζεται η συνεχής προετοιμασία των συμβάσεων για τις μη κυβερνητικές οργανώσεις (ΜΚΟ).

Πέρυσι προκηρύχθηκε διαγωνισμός για να δοθεί βοήθεια όχι μόνον στα προγράμματα εκδημοκρατισμού αλλά και στα προγράμματα εταιρικών σχέσεων και συντονισμού που αποτελούν διευκολύνσεις που χρηματοδοτούνται μέσω των προγραμμάτων Phare και Tacis. Κανένας διαγωνισμός δεν θεωρήθηκε ότι μπορεί να καλύψει τις ανάγκες της Επιτροπής, και λόγω αυτού συνεχίστηκαν οι ρυθμίσεις με το EHRF.

Με βάση μία αξιολόγηση που θα ολοκληρωθεί φέτος το φθινόπωρο, η Επιτροπή εξετάζει τον τρόπο με τον οποίο πρέπει να γίνει η διαχείριση των προγραμμάτων εκδημοκρατισμού και στήριξης των δικαιωμάτων του ανθρώπου.

Η Επιτροπή γνωρίζει ότι οι συμβατικές ρυθμίσεις με τις ΜΚΟ φαίνονται επαχθείς, και αναζητεί τους τρόπους με τους οποίους η υγιής και αποτελεσματική διαχείριση μπορεί να συνδυαστεί με μία υπεύθυνη και πιο εκσυγχρονισμένη προσέγγιση με τις μη κυβερνητικές οργανώσεις.